REGOLAMENT TAL-KUMMISSJONI (KE) Nru 1986/2005
tas-6 ta’ Diċembru 2005
dwar il-ftuħ tal-kwoti tariffarji applikabbli fuq l-importazzjoni fil-Komunità ta' ċerti prodotti agrikoli pproċessati li joriġinaw mir-Rumanija u li jirrevoka r-Regolament (KE) Nru 2244/2004
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 3448/93, tas-6 ta' Diċembru 1993, li jistabbilixxi l-arranġamenti għall-kummerċ applikabbli għal xi oġġetti li jiġu mill-iproċessar ta' prodotti agrikoli (1), b'mod partikolari, l-Artikolu 7(2) tiegħu,
Wara li kkunsidrat id-Deċiżjoni tal-Kunsill Nru 98/626/KE tal-5 ta' Ottubru 1998 marbuta mal-konklużjoni ta’ Protokoll għall-adattament ta’ l-aspetti kummerċjali tal-Ftehim Ewropew bejn il-Komunitajiet Ewropej u l-Istati Membri tagħhom, minn naħa, u r-Rumanija, minn naħa oħra, sabiex iqisu l-adeżjoni tar-Repubblika ta’ l-Awstrija, ir-Repubblika tal-Finlandja u r-Renju ta' l-Iżvezja ma' l-Unjoni Ewropea, kif ukoll ir-riżultati tan-negozjati agrikoli taċ-Ċiklu ta’ l-Uruguay, u partikolarment it-titjib tar-reġim preferenzjali eżistenti (2), u partikolarment l-Artikolu 2(1) tagħha,
Billi:
(1)
Il-Protokoll Nru 3 tal-Ftehim Ewropew bejn il-Komunitajiet Ewropej u r-Rumanija, approvat bid-Deċiżjoni tal-Kunsill u tal-Kummissjoni Nru 94/907/KE, KEĦA, Euratom tad-19 ta’ Diċembru 1994 dwar il-konklużjoni tal-Ftehim Ewropew bejn il-Komunitajiet Ewropej u l-Istati Membri, minn naħa, u r-Rumanija, minn naħa oħra (3), jistipula l-arranġamenti tal-kummerċ applikabbli għall-prodotti agrikoli pproċessati elenkati fih.
(2)
Il-Protokoll Nru 3 ġie emendat mill-Protokoll għall-adattament ta’ l-aspetti kummerċjali tal-Ftehim Ewropew bejn il-Komunitajiet Ewropej u r-Rumanija (4), approvat mid-Deċiżjoni 98/626/KE. Dan jipprevedi għall-ftuħ tal-kwoti tariffarji annwali għal ċerti prodotti li joriġinaw mir-Rumanija. Ir-Regolament tal-Kummissjoni (KE) Nru 2244/2004 tat-23 ta’ Diċembru 2004 li jiftaħ il-kwoti tariffarji għas-sena 2005 għal importazzjonijiet fil-Komunità Ewropea ta' ċerti prodotti agrikoli pproċessati li joriġinaw mir-Rumanija (5), fetaħ dawn il-kwoti tariffarji għall-2005.
(3)
Id-Deċiżjoni Nru […] tal-Kunsill ta’ Assoċjazzjoni tal-KE u r-Rumanija (6) temenda l-Protokoll Nru 3 tal-Ftehim Ewropew. Din id-Deċiżjoni tipprevedi l-liberalizzazzjoni tal-kummerċ għal ċerti prodotti agrikoli pproċessati u kwoti tariffarji ġodda għal ċerti prodotti oħrajn. Din tidħol fis-seħħ fl-1 ta’ Diċembru 2005.
(4)
Għalhekk, jeħtieġ li ma jibqgħux jiġu applikati l-kwoti tariffarji miftuħa għall-2005 u oħrajn ġodda għandhom jinfetħu għall-2005 u l-2006. Skond id-Deċiżjoni Nru […] tal-Kunsill ta' Assoċjazzjoni tal-KE u r-Rumanija, għall-2005 il-kwoti l-ġodda se jitnaqqsu fi proporzjon ma' l-għadd ta' xhur li għaddew diġà qabel il-data tad-dħul fis-seħħ tad-Deċiżjoni.
(5)
Skond id-Deċiżjoni tal-Kunsill Nru tas-27 ta’ Ġunju 2005 għar-rigward tal-pożizzjoni li l-Kummissjoni trid tieħu fi ħdan l-Kunsill ta’ Assoċjazzjoni stabbilit mill-Ftehim Ewropew bejn il-Komunitajiet Ewropej u l-Istati Membri tagħhom minn naħa, u r-Rumanija, minn naħa oħra, dwar it-titjib ta’ l-arranġamenti tal-kummerċ għal prodotti agrikoli previst fil-Protokoll Nru 3 tal-Ftehim Ewropew bejn il-Komunitajiet Ewropej u r-Rumanija, il-kwoti tariffarji previsti fl-Anness III tad-Deċiżjoni Nru […] tal-Kunsill ta' Assoċjazzjoni tal-KE u r-Rumanija għandhom jiġu ġestiti mill-Kummissjoni skond l-Artikoli 308a, 308b u 308c tar-Regolament tal-Kummissjoni (KEE) Nru 2454/93 tat-2 ta' Lulju 1993 li jistipula ċerti dispożizzjonijiet għall-implimentazzjoni tar-Regolament tal-Kunsill (KEE) Nru 2913/92 li jistabbilixxi l-kodiċi Komunitarja tad-Dwana (7).
(6)
Il-miżuri previsti f'dan ir-Regolament jikkonformaw ma' l-opinjoni tal-Kumitat ta' Tmexxija għall-kwistjonijiet orizzontali rigward il-kummerċ ta' prodotti agrikoli pproċessati li mhumiex imniżżla fl-Anness I,
ADOTTAT DAN IR-REGOLAMENT:
Artikolu 1
Il-kwoti tariffarji Komunitarji għall-prodotti li joriġinaw mir-Rumanija mniżżla fl-Anness jinfetħu għall-2005 mill-1 ta’ Diċembru 2005 sal-31 ta’ Diċembru 2005 u għall-2006 mill-1 ta’ Jannar sal-31 ta’ Diċembru 2006.
Artikolu 2
Il-kwoti tariffarji Komunitarji msemmija fl-Artikolu 1 jiġu ġestiti skond l-Artikoli 308a, 308b u 308c tar-Regolament (KEE) Nru 2454/93.
Artikolu 3
Ir-Regolament tal-Kunsill (KE) Nru 2244/2004 huwa b’dan irrevokat mid-data mniżżla fl-Artikolu 4(2).
Artikolu 4
Dan ir-Regolament jidħol fis-seħħ fit-tielet jum wara dak tal-pubblikazzjoni tiegħu fil-Ġurnal Uffiċjali ta' l-Unjoni Ewropea.
Japplika mill-1 ta’ Diċembru 2005.
Dan ir-Regolament jorbot fl-intier tiegħu u japplika direttament fl-Istati Membri kollha.
Magħmul fi Brussell, nhar is-6 ta’ Diċembru 2005.